Uusi tutkimus paljastaa Suomen vanhustenhoidon järkyttävän tilan – Yli kolmasosa hoitajista harkitsee lopettamista

Suomalainen vanhustenhoidon laatu on viimeksi kuluneiden kymmenen vuoden aikana heikentynyt rajusti. Helsingissä perjantaina julkaistu Nordcare2-tutkimushankkeen Suomen loppuraportti on huolestuttavaa luettavaa. Raportti maalaa Suomen vanhustenhoidossa viimeisten kymmenen vuoden aikana tapahtuneista muutoksista järisyttävän synkän kuvan. Vanhusten hoivatyön laatu on heikentynyt, sillä nousseiden asiakasmäärien takia hoitajien työpaineet ovat kasvaneet kestämättömäksi. Yhä useampi hoitaja kokee riittämättömyyttä työssään. Ylityöt ovat lisääntyneet, ja Suomessa pidetään muita Pohjoismaita enemmän sairaslomia. Myös kotihoidon palkalliset ja palkattomat ylityöt sekä taukojen väliin jättäminen ovat lisääntyneet. Myönteiset asiat hakusessa Paljon vanhustenhoidon tilasta Suomessa kertoo se, että kaksi viidestä laitoshoidon työntekijästä ei itse haluaisi vanhana ottaa vastaan oman yksikkönsä tarjoamaa apua. –Valitettavasti myönteiset asiat olivat kovasti hakusessa. Niitä ei ollut tarkoitus jättää raportoimatta. Niitä ei vain yksinkertaisesti kovin paljoa löytynyt, sanoo tutkimusraportin Suomen osatutkimuksen johtaja ja vanhuspalveluita paljon tutkinut professori Teppo Kröger Jyväskylän yliopistosta. Pohjoismaisessa vertailussa työntekijöiden näkemys omasta työstä ja tarjotun palvelun luonteesta on selkeästi huonointa Suomessa. –Ei Suomessa joka suhteessa olla huonoimpia, mutta monessa kriittisessä asiassa meillä tilanne on selkeästi Pohjoismaiden heikoin. Nordcare2-tutkimuksessa vertaillaan vanhuspalveluja neljässä Pohjoismaassa: Suomessa, Ruotsissa, Norjassa ja Tanskassa. Tutkimuksessa on haastateltu sekä kotihoidossa että laitoksissa vanhuksia hoitavia ihmisiä. Väkivalta ja väkivallan uhka kasvanut Yksi tutkimuksen huolestuttavimmista havainnoista on, että vanhusten parissa työskenteleviin hoitajiin kohdistunut arvostelu, väkivalta, väkivallan uhka ja seksuaalinen ahdistelu ovat kymmenen vuoden aikana lisääntyneet huomattavasti. Suomessa tämä on selvästi yleisempää kuin muissa Pohjoismaissa. Väkivaltaa tai sen uhkaa viikoittain kokevien työntekijöiden osuus on kaksinkertaistunut Suomessa kymmenessä vuodessa. Vuonna 2015 viikoittaisista ongelmista raportoi Suomessa peräti 40 prosenttia kyselyyn vastanneista laitoshoidon työntekijöistä. Myös työntekijöiden haukkuminen ja rasistinen kielenkäyttö on lisääntynyt. Yhä useampi vanhusten parissa sekä kotihoidossa että laitoshoidossa työskentelevät hoitaja ilmoittaa olevansa huolestunut terveydestään ja turvallisuudestaan. Tämä saattaa raportin johtopäätösten mukaan johtaa jopa työntekijöiden joukkopakoon alalta. Raportin mukaan jopa 41 prosenttia eli kaksi viidestä kotihoidon työntekijöistä harkitsi lopettamista ja alan vaihtoa. Laitoshoidossa muutokset ovat olleet vähäisempiä, mutta sielläkin työnsä lopettamista kertoi harkitsevansa 38 prosenttia työntekijöistä. Järjestelmä on syöksykierteessä Raportin loppusanoissa suomalaisen hoivatyön sanotaan olevan noidankehässä. Asikasmäärien kasvu, vaatimusten ja tarpeiden lisääntyminen sekä työpaineiden kasvu ovat hoivatyön laadun heikkenemisen takana. Yhä aseampi vanhusten hoivatyössä työskentelevä uskoo, että tämä on lisännyt sekä asiakkaiden ja hoitajien riskiä. –Jollei tätä syöksykierrettä pystytä oikaisemaan, suomalainen vanhuspalvelujärjestelmä on vaarassa juuri nyt, kun sitä tarvittaisiin vastaamaan nopeasti ikääntyvän väestön kasvaviin hoivatarpeisiin, Teppo Kröger sanoo. Vesa Vanhalakka Twitterissä: @vanhalakka